Nos Gerardus de Villa Nova, domini nostri Regis Francorum clericus, tenens sigillum commune Regis in Matisconensi baillivia constitutum, notum facimus universis presentes litteras inspecturis quod in presentia Stephani Guiardini de Edua, clerici, regia auctoritate notarii publici, et testium infrascriptorum, propter hoc specialiter constitutus vir nobilis dominus Johannes, miles, dominus de Mota Sancti Johannis, Eduensis dyocesis, presente Hugone de Brolio, clerico, procuratore venerabilium virorum decani et capituli Eduensis, procuratorio nomine stipulante, dat et nomine donationis perpetue et irrevocabilis concedit imperpetuum dictis decano et capitulo, pro se et successoribus ac ecclesia suis, quadraginta solidos bonorum parvorum Turonensium pro tempore currentium, annui et perpetui redditus, pro anniversario domine Johanne de Draceyo Forti, quondam matris sue, nuper defuncte, cujus corpus, ad sui ipsius militis requestam, tradetur die crastina ecclesiastice sepulture per dictos decanum et capitulum in sua ecclesia Sancti Lazari Eduensis, annis singulis imperpetuum in eadem Eduensi ecclesia, decima tercia die mensis martii faciendo, quos siquidem quadraginta solidos reddituales tenetur et promittit dictus miles per suum juramentum propter hoc, coram dicto notario, super sancta Dei Evangelia corporaliter prestitum, et sub obligatione omnium bonorum suorum mobilium et immobilium, presentium et futurorum, ubicumque existentium, assedere et assignare amortizatos dicte ecclesie, ex causa predicta, imperpetuum, bene, legaliter et decenter, ipsosque reddere et solvere ex nunc, annis singulis, dictis decano et capitulo aut certo mandato suo, Edue, in die dicti anniversarii, sive ante, pro ipso faciendo, donec per ipsum vel suos fuerint amortizati, sittuati dicte ecclesie et assessi, ut est dictum. Promittit insuper modo quo supra et tenetur idem miles, ad penam centum librarum Turonensium parvorum, solvendarum dictis decano et capitulo ab eodem milite, pene nomine, si in subsequentibus defecerit, se facturum, curaturum et procuraturum cum effectu, quod religiosi abbas et conventus monasterii Sancti Loci, Cisterciensis ordinis, Eduensis dyocesis, et curatus dicte defuncte quondam, quisquis sit, consentient quod ipsa defuncta sepulta remaneat in dicta ecclesia Sancti Lazari cum dicto suo anniversario et toto suo emolumento sepulture, dictosque decanum et capitulum et successores suos indempnes erga ipsos et quoscunque alios super hoc observare, volens compelli idem miles ad premissorum omnium observanciam quasi ex re adjudicata per domini nostri Regis et sui sigilli predicti potenciam, cujus cohercioni supposuit quo ad hoc totaliter se et suos ac omnia bona sua. In cujus rei testimonium, ad preces prenominati militis, nobis oblatas per prenominatum notarium, sigillum commune predictum litteris presentibus duximus apponendum. Datum die mercurii post focos, anno Domini millesimo trecentesimo quadragesimo septimo, presentibus venerabili viro Guillermo de Mota, canonico Eduensi, fratre dicti militis, domino Petro de Villario Sexel, curato de Cuceyo in Morvando, et domino Johanne de Arroto, presbitero chori dicte ecclesie Eduensis, testibus ad premissa vocatis specialiter et rogatis.